Tot U Koninkryk: Openbaring#68: Openbaring 12: Die vuurrrooi draak is Satan
Openbaring#68: Openbaring 12: Die vuurrrooi draak is Satan
Die identiteit van die draak word gegee as niemand anders nie as – die ou slang wat genoem word duiwel en Satan wat die hele wêreld verlei.
Op 12: Die vuurrrooi draak is Satan: Hierdie skrywe
Die vuurrooi draak is Satan (Op 12:3-4)
Rev 12:3 En ‘n ander teken het in die hemel verskyn, en daar was ‘n groot vuurrooi draak met sewe koppe en tien horings, en op sy koppe sewe krone; Rev 12:4 en sy stert het die derde van die sterre van die hemel meegesleep en hulle op die aarde gegooi. En die draak het gestaan voor die vrou wat op die punt was om te baar, sodat hy haar kind sou verslind sodra sy gebaar het.
Johannes sien ŉ tweede teken, ŉ groot vuurrooi draak.
Die identiteit van die draak word gegee as niemand anders nie as – die ou slang wat genoem word duiwel en Satan wat die hele wêreld verlei (vers 9).
Die beeld van die draak in die Ou Testament is een van ŉ wese wat moorddadig is (Jes. 27:1; Jes. 14:29; Ps. 74:12-14).
Die draak wat vuurrooi is, spreek van geweld, oorlog, bloedvergieting en verdrukking.
Die draak het sewe koppe met sewe krone en het tien horings.
Hierdie koppe en horings en krone stel koninkryke en heerskappye voor (Dan. 7:7-8; 20-26; Op. 17:7-12).
Ons weet uit die geskiedenis dat tot en met die middel van die Groot Verdrukking is daar sewe aardse koninkryke wat Israel in haar geskiedenis vervolg het: (i) Egipte; (ii) Assirïe; (iii) Babilon; (iv) Medo-Persië; (v) Griekeland; (vi) Romeinse Ryk, en nou, in die dae van die Verdrukking, wanneer die tien tone van die beeld van Daniël hul profetiese vervulling bereik, die sewende, (vii) die herleefde Romeinse Ryk onder die magsbewind van die Antichris.
Ons sien hoe die vuurrooi draak (Satan) die koninkryke van die wêreld gebruik om anti- Semitisme (Jodehaat) in die hand te werk en Israel van die aarde te verdelg.
Die sewe krone is ŉ teken van heerskappy – maar in hierdie geval, heerskappy onder Satansmag.
Die draak se stert het die derde van die sterre van die hemel meegesleep en hulle op die aarde gegooi.
In die Bybel word daar na engele met die woord “ster” verwys (Job. 38:7; Jes. 14:12; Op. 1:20; 9:1,11; 12:4,9).
Hierdie sterre is gevalle engele.
Die groot vuurrooi draak is Satan!
Oorlog in die engelewêreld (Op 12:7-9)
(Rev 12:7) En daar het oorlog in die hemel gekom: Mígael en sy engele het oorlog gevoer teen die draak, en die draak en sy engele het oorlog gevoer; (Rev 12:8) en hulle kon nie oorwin nie, en hulle plek was in die hemel nie meer te vinde nie.(Rev 12:9) En die groot draak is neergewerp, die ou slang wat genoem word duiwel en Satan, wat die hele wêreld verlei, hy is neergewerp op die aarde, en sy engele is saam met hom neergewerp.
Wanneer in die dae van die middel van die Verdrukking oorlog uitbreek op die aarde onder die mag van die Antichris, sal daar ook in die hemelruim ŉ baie groot oorlog plaasvind in die engelewêreld.
Oorloë in die engelewêreld is nie iets vreemds nie, in Daniël 10-11 vind ons ŉ duidelike beskrywing van sulke oorloë.
Hierdie konflik vind plaas tussen die aartsengel Migael en sy heilige engele en die Satan en sy gevalle engele.
Dat die engel Migael die een is wat God se engele gaan lei, is baie betekenisvol.
Die naam “Migael” beteken “wie is soos God?” en dit is sekerlik in teenstelling met Satan se aanval op God toe Lucifer verklaar het “ek wil my gelykstel met die Allerhoogste” (Jes. 14:14).
Die een wie se naam is “Wie is soos God?” werp dié een wat gesê het “ek wil my gelykstel met God” finaal uit die hemel uit!
Wat duidelik uit die Skrifte is, is dat die aartsengel Migael ten opsigte van Israel staan (Dan. 12:1; 10:20-21; Judas 1:9).
Dit bevestig dan ook die konteks van die vrou in Openbaring 12 as Israel.
Migael se taak is spesifiek tot Israel gerig om as beskermheer van dié volk op te tree.
Satan en sy engele verloor die oorlog en word uit die hemel op die aarde neergewerp.
In die proses is die groot draak – die ou slang, wat duiwel en Satan is op die aarde neergewerp.
Die benaming ou slang, verwys terug na die Genesis-verhaal in die tuin van Eden.
Daar word van hom gesê dat hy die hele wêreld verlei, dit was en is nog altyd sy modus operandi om die mensdom te mislei en te verlei na die ewige verderf.
Die woord “neergewerp” verskyn drie maal in vers 9, dit is ŉ aanduiding om die volstrekte oorwinning van Migael en sy engele oor Satan en sy engele te beklemtoon.
Vyf name word aan Satan gegee om sy persoon en werk te beskrywe.
Die draak – sy moorddadige karakter,
die ou slang – die slang van Genesis 3,
die duiwel – die aanklaer of lasteraar,
die Satan – die teenstander van God en
die verleier – die een wat die hele wêreld verlei.
Hierdie 3de wee (sewende basuin) bring die finale uitwerping van Satan met al sy gevalle engele uit die hemel, hulle word op die aarde neergewerp om hul bose verwoestingswerk deur die Antichris, valse profeet en derglike te bewerkstellig (Op. 11:15-13:18).
Die aankondiging in die hemel (Op 12:10-12)
In die hemel is daar groot vreugde aangesien die duiwel in der ewigheid nooit weer toegang tot die hemel het om die verlostes voor God aan te kla nie.
Die toegang wat hy tot nog toe gehad het, is nou vir altyd opgesê.
Hy was tot nog toe die aanklaer van die mens (Job 1-2; Sag. 3:1-5; Op. 12:10-12).
Die gelowiges se oorwinning word bevestig as deur die bloed van die Lam en deur die woord van hulle getuienis, en daarvoor was hulle bereid om te sterf, omdat hulle tot die dood toe hul eie lewe nie liefgehad het nie.
Christus se gestorte bloed gee ons ŉ volkome stand voor God (1 Joh. 1:5-2:2).
Die getuienis oor God se Woord en die gewilligheid om hul lewe vir C&hristus neer te lê, verslaan die Satan.
In die hemel is daar vreugde, op die aarde groot verskrikkinge.
Die uitwerping van Satan uit die hemel bring twee dinge op die aarde vir die mens.
Ten eerste, Satan word die hemel ontsê en bevind hom nou op die aarde saam met al sy gevalle engele vir 42 maande.
Tweedens, Satan is briesend en vol woede en wraak omdat hy weet sy tyd is min.
Hy het net die komende drie-en-ŉ-half jaar voordat hy in die bodemlose put vir die duur van 1 000 jaar gewerp sal word (Op. 20:1-3).
Volgende: Openbaring 13: Openbaring 13: Wêreldryke in professie volgens Daniel: Lees hier
Posted by Wieger at 10:46